Topstudent wou nié medies by UK studeerDie plasing is talle kere op sosialemediaplatforms gedeel en het groot woede veroorsaak. (Skermgreep: Facebook) Nadat ŉ herrie op sosialemediaplatforms losgebars het oor ŉ topstudent wat glo nie keuring vir medies by die Universiteit van Kaapstad (UK) gekry het nie, het die UK teruggekap en gesê Michiel Kühn het sy plek daar van die hand gewys. Die sosialemediaplasing oor Kühn, Paul Roos Gimnasium in Stellenbosch se dux-leerling vir 2020, is talle kere gedeel en het groot kritiek uitgelok. Hy het ŉ gemiddeld van 96% en tien onderskeidings in die matriekeksamen behaal, maar sy aansoek om mediese keuring is volgens die plasing van die hand gewys. Luidens die UK se brief aan Kühn wat ook versprei is, is sy aansoek deeglik geassesseer, maar het hy helaas nie plek in die program gekry nie omdat die aansoek nie “mededingend” is nie. Die universiteit sê egter dit is nie die geval nie. Kühn het op 23 Februarie beslis ŉ aanbod ontvang om by die Fakulteit van Gesondheidswetenskappe te studeer. Die UK sê hy het Kühn op 3 September verlede jaar laat weet dat hy voorlopige keuring gekry het op grond van sy gr. 11-prestasie. “Die applikant het die aanbod om medies te studeer nie aanvaar of van die hand gewys nie,” lui ŉ verklaring van die UK. In die eindeksamen het Kühn ŉ fakulteitpuntetelling (FPS) van 582 behaal. “Hy is op 23 Februarie ŉ gewaarborgde aanbod gemaak. Gewaarborgde aanbiedinge vereis ŉ telling van minstens 560 (gelykstaande aan ŉ gemiddeld van 93%).” Die UK sê ŉ senior professor in die fakulteit het Kühn op 24 Februarie gekontak as deel van die universiteit se pogings om talentvolle aansoekers te werf. “Tydens die gesprek het hy mondelings aangedui dat hy nie die UK se aanbod om medies te studeer gaan aanvaar nie en dat hy ŉ aanbod van ŉ ander universiteit aanvaar het.” Die UK sê aansoekers moes teen 26 Februarie op die universiteit se aanlyn portaal aangedui het of hulle die aanbod aanvaar. Kühn het egter tussen 23 Februarie – toe die aanbod gemaak is – en dié spertyd geen interaksie met die portaal gehad nie. Toe die aanbod dus teen 27 Februarie nie aanvaar of van die hand gewys is nie en die inskrywingsteiken bereik is, is alle uitstaande aanbiedinge na die waglys geskuif. Kühn het volgens die UK steeds nie gereageer nie en toe die inskrywingsteiken in die eerste week van Maart steeds vol was, het almal wat steeds op die waglys was ŉ e-pos van die UK ontvang dat hulle nie meer vir plasing oorweeg word nie. “Die bewoording in die e-pos was generies vir alle kandidate op die waglys en sluit in dat ‘die aansoek nie mededingend is nie’. Die fakulteit gaan sy stelsel hersien om te kyk na bewoording wat betrekking het op spesifieke applikante en wat nie generies is nie.” Kühn kon nie dadelik vir kommentaar bereik word nie.